ԱՄՆ-ում սննդային հավելումների ոլորտը կանոնակարգող օրենքների համաձայն սննդային հավելումներ արտադրողները պարտավոր չեն նույնպիսի խստությամբ ինչպես դեղերի համար է պահաջվում՝ ապացուցել իրենց արտադրանքի անվտանգությունն ու արդյունավետությունը նախքան դրանց վաճառքը: Հետագայում, վաճառքում հայտնվելուց հետո միայն, ՊԴՎ-ն կարող է ապացուցել դրանց վտանգավորությունը: Ավելի մեծ աբսուրդ պատկերացնու՞մ եք: Բերենք այս իրապես պակասավոր կանոնակարգի հետևանքերից մի օրինակ, որը ԱՄՆ ՊԴՎ պաշտոնական կայքում ներկայացված է որպես «պարենի և դեղերի օրենքի պատմության փուլանիշ». 1989թ. ՊԴՎ-ի պահանջով L-tryptophan պարունակող սննդային հավելումներ արտադրողը վաճառքում գտնվող 100մգ կամ ավելի պարունակությամբ հավելումների հետկանչ է հրապարակել, քանի որ բացահայտվել էր հստակ կապը L-tryptophan հաբերի սպառման ու ԱՄՆ-ում Eosinophilia myalgia համախտանիշի (EMS) բռնկման միջև, որը բնութագրվում էր հոգնածությամբ, հևոցով, և այլ ախտանշաններով: Մինչև 1990թ. «Հիվանդությունների վերահսկման և կանխարգելման կենտրոնները» (Centers for Disease Control and Prevention - CDC) հաստատում է EMS ավելի քան 1500 դեպք, այդ թվում 38 մահվան արդյունքով, և ՊԴՎ-ն արգելում L-tryptophan-ի ներմուծումը (23): Նախքան շուկայում հայտնվելը վիտամինահանքային հավելումների անվտանգության դեղերին հավասարեցված ապացույցների ներկայացման պահանջի բացակայության պայմաններում հնարավոր են և պատմությանը հայտնի են բազմաթիվ այսպիսի դեպքեր (մի քանիսը կներկայացվեն ստորև), որոնք հնարավոր կլիներ կանխել սննդային հավելումների անվտանգության և արդյունավետության ավելի խիստ պահանջների դեպքում: